Димитър Донев
Съдба

chitanka.info

На нашите майки

Звъни, звъни, завинаги звъни

на лятото жътварската камбана

и остаряват селските жени

под купола на Кумовата слама.

Орачът на годините бразди

челата им, усмивките засява,

но те вървят под падащи звезди,

сънуват лято, есенни жарави.

Децата им, разпръснати навред

по чужди пътища в страни незнайни

не ще се върнат — само някой ред

на картичка с пейзаж омаен

и толкова… Останали сами

цветя засаждат, разговарят с птици

и бавно гаснат в своите тъми

с отворени от чакане зеници.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.